Komission tiedonanto kaikkien laivanrakennusalan alueellisten investointitukiohjelmien yksittäisestä ilmoittamisesta ja EY:n perustamissopimuksen 88 artiklan 1 kohdan mukaisista aiheellisista toimenpiteistä tehdystä ehdotuksesta

(2003/C 263/02)

(ETA:n kannalta merkityksellinen teksti)

Komissio on päättänyt, että kaikkien liitteessä määriteltyjen laivanrakennusalan alueellisten investointitukiohjelmien soveltamisesta on ilmoitettava 1. tammikuuta 2004 ja 31. joulukuuta 2006 välisenä aikana, jotta komissio voi arvioida kyseisen tuen soveltuvuuden yhteismarkkinoille laivanrakennusalalla sovellettavien sääntöjen mukaisesti 1. tammikuuta 2004 alkaen.

Komissio on ehdottanut EY:n perustamissopimuksen 88 artiklan 1 kohdan mukaisena aiheellisena toimenpiteenä samaa ilmoitusvaatimusta kaikkien laivanrakennusalan voimassa olevien alueellisten investointitukiohjelmien soveltamisen osalta.

LIITE

LAIVANRAKENNUSALAN MÄÄRITELMÄ

Laivanrakennusteollisuus kattaa kaikki yritykset, joiden toimialana on laivanrakennus, laivankorjaus tai laivakonversio, sekä liitännäisyhtiöt.

a) "laivanrakennuksella" tarkoitetaan omalla käyttövoimalla kulkevien kauppa-alusten rakentamista yhteisön aluella,

b) "laivankorjauksella" tarkoitetaan omalla käyttövoimalla kulkevien kauppa-alusten korjausta tai kunnostamista yhteisön alueella,

c) "laivakonversiolla" tarkoitetaan omalla käyttövoimalla kulkevien kauppa-alusten, joiden bruttovetoisuus on vähintään 1000 tonnia, rakenteen muuttamista yhteisön alueella, jos tehdyt konversiotyöt aiheuttavat perusteellisen muutoksen lastitilassa, rungossa, propulsiojärjestelmässä tai matkustajien vastaanoton perusrakenteissa,

d) "omalla käyttövoimalla kulkevalla kauppa-aluksella" tarkoitetaan:

- aluksia, joiden bruttovetoisuus on vähintään sata tonnia ja joita käytetään matkustajien ja/tai tavaroiden kuljettamiseen

- aluksia, joiden bruttovetoisuus on vähintään sata tonnia ja joita käytetään erityistehtäviin (esimerkiksi ruoppaajat ja jäänmurtajat)

- tehokkuudeltaan vähintään 365 kW hinaajia

- yhteisön ulkopuolelle suuntautuvaan vientiin tarkoitettuja kalastusaluksia, joiden bruttovetoisuus on vähintään sata tonnia

- edellä mainittujen alusten viimeistelyvaiheessa olevia, ei vielä valmiita mutta vesillä olevia ja vapaasti kelluvia runkoja.

Edellä "omalla käyttövoimalla kulkevalla aluksella" tarkoitetaan alusta, jolla on pysyvän käyttövoima- ja ohjausjärjestelmänsä ansiosta kaikki aavalla merellä tarvittavat merikelpoisuusominaisuudet. Sotilasaluksia eli aluksia, jotka rakenteellisilta perusominaisuuksiltaan on tarkoitettu yksinomaan sotilaalliseen käyttöön, kuten sota-alukset ja muut hyökkäys- tai puolustustoimintaan tarkoitetut alukset), ja muihin aluksiin yksinomaan sotilaallisiin tarkoituksiin tehtyjä muutoksia tai laitteita ei oteta lukuun sillä edellytyksellä, että näihin aluksiin sovellettavat toimenpiteet tai menettelyt eivät ole peiteltyjä toimenpiteitä, jotka valtiontuen valvonnan vastaisesti suosivat kauppa-alusten rakennusteollisuutta,

e) "liitännäisyhtiöllä" mitä tahansa luonnollista tai oikeushenkilöä,

i) jonka omistuksessa tai hallinnassa on yritys, joka harjoittaa toimintaansa laivanrakennus-, laivankorjaus- tai laivakonversioalalla, tai

ii) joka suoraan tai välillisesti kuuluu yritykselle, joka harjoittaa toimintaansa laivanrakennus-, laivankorjaus- tai laivakonversioalalla ja jonka hallinnassa se on joko osakehallinnan kautta tai muutoin.

Hallinnaksi katsotaan tilanne, jossa henkilön tai laivanrakennus-, laivankorjaus- tai laivakonversioalalla toimintaansa harjoittavan yrityksen hallussa tai hallinnassa on enemmän kuin 25 prosenttia toisen osapuolen osuudesta tai päinvastoin.